
Slik sluttet forrige bok, Oppbrudd:

Hun duppet visst av en god stund også, for sola hadde flyttet seg på den skyfrie himmelen da hun glippet med øynene og våknet igjen. Hun måtte flire litt av seg selv, før det langsomt gikk opp for henne at det fortsatt var helt stille innefra husmannsstua. Et streif av uro for gjennom kroppen. Ikke en lyd hadde hun hørt siden hun hadde våknet. Johannes var vel ikke i ferd med å bli syk? Var det kanskje derfor han sov så tungt og så lenge?

Oline spisset ørene da hun reiste seg og gikk mot inngangsdøren som sto på gløtt, og ventet å få høre at han ville våkne av lyden av skrittene hennes da hun steg inn og gikk over tregulvet.

Fortsatt stille.

Han sover da bare, skjente hun på seg selv i tankene i et forsøk på å roe seg ned. Selvsagt var det ikke noe galt fatt. Likevel vokste det lille streifet av uro i henne, helt til det ble til noe stort og mørkt som presset på i brystet. Brått kunne hun ikke komme seg fort nok inn på det vesle kammerset for å jage bort den toskete frykten, og hun nærmest snublet seg inn gjennom døråpningen.

Hun visste det allerede da hun så vogga, selv om hun likevel måtte haste bort dit og rive av teppet. Isende stille ble hun stående og bare se og se, uten helt å greie å ta innover seg hva det var hun så.

Det var ingen der.

Oline svaiet og måtte støtte seg til veggen. Ingen varm liten guttekropp med søvnroser i kinnene i vogga, ingen brune øyne som glippet mot henne fra en som nettopp hadde våknet av rammelet hennes.

Ingen Johannes.


Persongalleri

Husmannsplassen Nordistua, Aafjord

Iver (død), søstrenes far

Anna (død), hans kone, søstrenes mor

Nils Nilsen, søstrenes stefar

Oline, 22 år

Marie, 18 år

Vertshuset Havhesten, Ila

Madam Meyer, vertshusets eierinne

Lydia, hennes datter, gift med Kalle

Gunelie (død), vertshusjente

Jodda, vertshusjente

Berte, vertshusjente

Litj-Hans, altmuligmann

Holger Jacobsen, sønn av madam Meyers avdøde ektemann

Familien Graff, Søgaden

Ernst Wilhelm, kjøpmann

Sophie Amalie, hans kone

Johan Wilhelm, deres sønn og arving

Dorothea (Dora), deres datter, gift med Lorentz Blix

Wilhelmina (Mina), Doras og Johan Wilhelms kusine

Familien Hegge, Holstveita

Josefa, byens jordmor

Anton (død), politibetjent

Kanutte, deres fosterdatter

Familien Blix, Kongens gade

Herr og fru Blix

Lorentz Blix, eldste sønn, gift med Dora

Regitte Blix, hans søster

Enkeltskillingsveita

Petternelle (Nelle), Maries venninne

Trygve, Nelles ektemann

Ingeborg Marie, deres datter

Augustinius, Nelles lillebror

Ingeborg, Nelles og Augustiniusʼ mor

Andre

Kirsti, Maries venninne fra tukthuset

Peder Haugen, husmannssønn fra Aafjord

Gabriel Lind, maler

Kalle, Lydias ektemann

Simon Hartmann, fru Blixʼ bror, eier lystgården på Lade

Abraham, vognmann

Laupar-Lisa, byens største sladrekjerring

Enkefru Bruse, Doras gudmor

Enkefru Anker, tidligere eierinne av Amaliefryd

Enkefru Emerence Klacken fra Christianssund, Johan Wilhelms trolovede

Fredrik Gyldensteen, Emerences bror, Regittes ungdomskjæreste

Krafse-Magda, ufaglært hjelpekone i byen

Larine (død), ung fattigjente, bosatt i Sanden

Historiske personer

Robertus Stephanus Henrici, byens stadsfysikus

Johan Daniel Berlin, byens stadsmusikant

Andreas Porsanger, prest i Hospitalskirken

Søren Madsen Næbell, byens politimester

Ringveløkka, midten av mai 1768

Det kunne ikke stemme. Johannes kunne ikke bare forsvinne!

Oline ble stående og kikke på den tomme vogga mens tankene spant like fort av sted som garn på en håndtein. Selvsagt var ikke gutten hennes borte, det kunne han ikke være. Likevel gren vogga kald og tom mot henne, der det tidligere hadde ligget en liten guttekropp med søvnroser i kinnene.

Hvor kunne han være? Redselen gjorde det vanskelig å tenke klart. Hadde han våknet og kanskje ramlet ut av vogga mens hun hentet vann i bekken? Hadde han grått og lett etter henne og kommet seg ut? Johannes kunne være like snar som en røyskatt når han krabbet over gulvet. Ytterdøren hadde jo stått på gløtt hele tiden, slik at hun kunne høre ham om han våknet mens hun selv var utendørs. Eller hadde det skjedd senere? Da hun satt utenfor husveggen og nøt finværet? Hun hadde duppet av en stund, men hun burde jo ha hørt ham om han hadde våknet.

Nei, det måtte ha hendt tidligere, i den lille stunden hun hadde vært borte ved bekken for å hente vann. Tanken fikk det til å gå kaldt nedover ryggen, og hun rev seg ut av døsen hun hadde falt inn i. Hun måtte lete etter ham!

Det tok henne ikke mange sekundene å fastslå at sønnen heller ikke befant seg i oppholdsrommet, og hun fortsatte videre ut. Tunet var like tomt som før, og da hun løp rundt husmannsstua og de andre to tømmerbygningene, kunne hun heller ikke se noe til ham. Den vakre, milde vårdagen utenfor var som en grell kontrast til mørket inni henne som vokste seg fram og presset på i brystet.

– Johannes!

Stemmen ville ikke bære, og ropet ble ikke mer enn et sørgmodig heiloskrik som svant bort. Noe svar fikk hun heller ikke.  Kvalmen vokste i halsen, og Oline svelget tungt for å holde den unna. Hvor kunne han ha gjort av seg hvis han hadde krabbet ut gjennom døren? Sønnen var da bare året, så han kunne ikke ha kommet seg langt av sted på egen hånd. Likevel ble det til at hun hastet bortover stien som smøg seg gjennom den glisne småskogen og bort til bekken noen drøye steinkast unna. De gamle skremselshistoriene fra barndommen dukket opp i tankene, de som ble fortalt for å holde barna unna bekker og elver. Både hun og søsteren hadde ofte fått høre om nøkken som prøvde å lokke til seg både unger og voksne, og at de derfor skulle holde seg unna og ikke leke ved bekken bak husmannsplassen da de var små. Johannes var selvsagt altfor liten til å kunne forstå at vannet kunne være farlig.

Det lille bekkefaret klukket blidt mot henne da hun kom bort, og det var like fredelig som da hun hadde vært der med børetreet tidligere på dagen og hentet vann. Et par småfugler kvitret like ved, før de tok til vingene og fløy av sted.

Johannes var ikke ved bekken heller.

Lettelsen skyllet som en brottsjø gjennom kroppen. Hun ante fortsatt ikke hvor han hadde tatt veien, men han hadde i alle fall ikke forvillet seg ned til bekken og druknet. Noe annet måtte ha skjedd.

Oline trakk pusten i lange drag mens hun forsøkte å skyve den nagende fortvilelsen til side og klarne tankene, som var på ville veier. Sønnen kunne ikke ha krabbet langt av sted på egen hånd. Selv om det skulle ha skjedd mens hun hentet vann, ville hun ha hørt ham. Johannes ville ha gitt lyd fra seg, særlig om han hadde kommet seg ut og oppdaget at han var alene. Det ville ikke ha gått lange stunden før han hadde ropt eller grått, og da ville hun ha hørt ham. Noe annet måtte ha skjedd ham, og dette rådde hun ikke med alene. Hun måtte ha hjelp.

Oline snudde på hælen og strente tilbake til husmannsstua, før hun slo inn på stien som etter hvert ville føre henne til Ringvebukta. Litj-Hans og husmannen på en av de andre plassene under Ringve hadde ruslet av gårde til gjestgiveriet Nybryggen etter kirketid, og det var dit hun ville løpe først. Litj-Hans måtte få vite hva som var på ferde. Etterpå måtte hun varsle Johanne, for husmannskjerringa var godt kjent her ute. Så ville hun få hjelp til å lete, og gutten ville bli funnet i god behold. Noe annet var utenkelig.

Oline kvalte hikstet som trengte seg fram, bet tennene sammen og løp videre. Alt kom til å ordne seg til slutt, noe annet verken ville eller skulle hun tenke på.

Hun hadde ikke kommet langt før hun fikk øye på en røslig skikkelse som kom luntende på stien, og aldri hadde hun vært mer glad for å se ham!

– Litj-Hans! Stemmen var hes og bar ikke langt, men han hadde visst hørt henne likevel.

– Gulla? De blå øynene blunket uforstående mot henne da hun kom bort til ham og stanset opp. – Hva er det som står på?

– Johannes er borte, hikstet hun mens hjertet banket som en slegge i brystet etter løpeturen. – Han lå ikke i vogga da jeg kom inn.

– Borte? Men … Det så ut som om Litj-Hans hadde flere spørsmål på tungen, men Oline lot ham ikke få slippe til.

– Døren sto på gløtt mens jeg var ute en tur. Han er ikke inne, og jeg så ham heller ikke på tunet eller rundt tømmerbygningene. Jeg har vært nede ved bekken og sett etter ham, men jeg fant ham ikke der heller. Og nå …

– Selvsagt skal vi lete etter Johannes, kom det fra Litj-Hans. – En liten pjokk som ham kan ikke være langt unna, om det er slik at han har greid å komme seg ut. Er det lenge siden?

– Jeg … Oline visste ikke. Hvor lang tid hadde det gått siden hun oppdaget den tomme vogga? Det kunne ikke være lenge, samtidig som det føltes som en liten evighet.

– Jeg vet ikke. Jeg oppdaget at han var borte da jeg skulle inn og vekke ham. Jeg syntes at han sov så lenge, og så … Hun presset leppene sammen. Jo mer hun tenkte på det, desto mindre fikk hun det til å stemme at Johannes skulle ha kommet seg ut på egen hånd.

Det så ut som om Litj-Hans var inne på den samme tanken. Pannen rynket seg under den lyse halmluggen. – Det har ikke vært noen innom her?

Oline slo fortvilet ut med hendene. – Hvem skulle det være? For det var ikke mange som slet ned dørstokken på Ringveløkka. Johanne hadde vært på besøk noen ganger, men nabokjerringa hadde selvsagt ingen grunn til å ta med seg Johannes.

Litj-Hans nølte litt før han svarte. – Hva med guttens far? Kan han ha vært her?

Oline rykket til. Johan Wilhelm? Navnet hans var på vei over leppene hennes, men hun knep dem sammen igjen. Tanken hadde ikke slått henne tidligere. Kunne han ha kommet innom? De hadde ikke sett hverandre på flere måneder, ikke siden den desemberdagen da de møttes for siste gang i sagbruksbygningen og hun hadde brutt med ham. Det hadde vært det eneste riktige å gjøre etter at hun hadde lovet seg bort til Litj-Hans.

– Det tror jeg ikke, svarte hun og forsøkte å samle tankene. Litj-Hans visste ikke mye om det som hadde vært mellom dem. Johan Wilhelm kjente naturligvis ikke til at hun hadde flyttet fra Havhesten, men det trengtes ikke mer enn et kort besøk i det lurvete vertshuset før han ville få rede på hvor hun hadde blitt av. Hvis det var slik at kjøpmannssønnen deretter hadde dratt helt ut til Ringveløkka, skyldtes det at han ønsket å snakke med henne, det var hun sikker på. Hadde Johan Wilhelm ankommet husmannsplassen mens hun var ved bekken og hentet vann, var hun sikker på at han ville ha ventet til hun var tilbake igjen.

– Han har ingen grunn til å ta med seg Johannes, fortsatte hun videre. Avskjeden mellom dem hadde ikke vært av det enkle slaget, men Johan Wilhelm ville aldri ha funnet på noe slikt.

– Nei, han har vel ikke det, medga Litj-Hans. – Det var et dumt innfall, jeg …

Oline avbrøt ham. – Vi må lete videre, vi kan ikke bli stående her. Fortvilelsen var som et taust skrik i brystet, men hun forsøkte å stagge de verste tankene så godt hun kunne. De måtte finne Johannes!

– Jeg drar tilbake til Nybryggen og varsler de som er samlet på gjestgiveriet, foreslo Litj-Hans. – De kan holde utkikk på østsiden og forhøre seg på plassene der. Etterpå går jeg tilbake til Ringveløkka og ser meg om, før jeg tar turen til hovedgården. Kanskje noen på Ringve har sett noe?

Oline nikket kort. At sønnen var kommet langt av sted, var ikke særlig sannsynlig, men det var uansett fornuftig å varsle så mange som mulig. – Jeg løper bort til Johanne. Hun er godt kjent her ute, og hun vil helt sikkert bli med meg og lete.

Hun var på nippet til å vende om og haste bort, da to kraftige armer fanget henne inn mot seg. Linskjorten var ru og varm mot kinnet hennes. – Vi skal finne ham, Gulla. Litj-Hansʼ stemme var rolig og hadde en trygghet i seg som hun selv skulle ønske hun hadde. – Vi finner ham i god behold, det er jeg sikker på.

Hun nikket taust mot skjortebrystet hans og knep øynene sammen. Tårene presset på, men hun tvang dem tilbake. Hun skulle ikke slippe dem fri før hun hadde Johannes i armene igjen, før hun kunne kysse de brune silkekrøllene og knuge ham hardt, hardt inntil seg, blid og varm og uskadd, akkurat som før.

– Vi finner ham, hikstet hun til svar. Så rev hun seg løs fra omfavnelsen og løp av sted. At det ikke skulle ende godt, ville hun slett ikke tenke på, men de mørke tankene fulgte hakk i hæl, enda så raskt hun sprang.

Hvor hadde Johannes blitt av? Hva hadde egentlig skjedd etter at hun hadde lagt ham i vogga tidligere på dagen? Et hest, langtrukkent skrik fra en kråke brøt gjennom den ellers så stille vårdagen. Kråka var en ulykkesfugl, og det het seg at den kunne varsle både sorg og død. Hva om noe fryktelig hadde skjedd med gutten hennes?

